Vreo câteva sute de oameni au văzut acum câteva nopți un meteor, care a ajuns posibilă navă extraterestră la știrile Pro TV, deși astronomii zic că ar putea să fie vorba despre bucăți din stația spațială pierdută pe orbită de China. Dar nebunia nu s-a oprit aici, căci alte cinci milioane de români s-au uitat în ultimele 24 de ore la un videoclip cu un extraterestru de Târgoviște, ajuns subiect de prime-time pentru Mihai Gâdea și Dana Grecu la Antena 3.

Practic, au încercat să facă haz de nebunia reportajului extraterestru de la PRO, dar au ajuns să se adâncească mai mult în marea de rahat fantastic prin preluarea unui videoclip evident fals și reciclat de câțiva ani de pe site-uri dubioase și de la media îndoielnice din Târgoviște. „Oamenii au nevoie de povești. Dacă e o invenție bine făcută, atunci de ce nu. Uite că respectă și umbrele”, ăsta-i argumentul suprem pentru știrile false din gura Danei Grecu.

Dincolo de promovarea în prime-time a unui videoclip trucat care bagă panica în oameni, trebuie să recunosc că întrega tărășenie este o lecție minunată despre cum ai obligația jurnalistică de a relata știrile false, pentru că asta cere publicul, potrivit argumentului suprem venit de la Dana Grecu:

„Eu am înțeles că trebuie să fim atenți la ce văd oamenii. Eu nu pot să spun dacă ufologii au sau nu au dreptate. Știu că se întâmplă chestii și ca jurnalist sunt obligat să le relatez”, spune doamna de fier a Antenei 3.

Bine, același argument explică, într-o oarecare măsură, toate știrile false cu care ne-a delectat în ultimul an Antena 3 despre oameni aleatorii acuzați că-s liderii protestelor din ultimii ani sau piese de teatru prezentate ca proteste violente.

Dana Grecu pare pentru un minut vocea rațiunii de la Antena 3

Doar pentru un minut Dana Grecu se hlizește la expresiile actoricești ale lui Gâdea, care vorbește afectat despre domnul care face furori pe internet, după ce a filmat un extraterestru fix la Târgoviște.

Totuși, vocea rațiunii moare la fel de repede precum s-a strecurat în emisia Antena 3. Cei doi prezentatori încep să pună întrebări serioase despre starea vremii la Târgoviște, dacă e zăpadă ca în înregistrarea cu nava extraterestră publicată de Târgoviște+. Și uite așa, ce părea până atunci o chestie evident trucată, începe să capete nițică credibilitate în ochii telespectatorilor, tocmai pentru că ăștia doi se obosesc să pună întrebări serioase despre OZN.

De la extratereștri la Iohannis în doi pași

Bine, acum sper că nu te-ai gândit că dintr-o dezbatere Antena 3 poate lipsi Klaus Iohannis. Cei care fac monitorizări pentru președinte, nu sunt scutiți nici măcar de dezbaterile despre extratereștri la Târgoviște. Dana Grecu leagă foarte logic președintele de OZN:

„Mie îmi place cum arată extraterestrul, precum președintele după întâlnirea cu Trump.

Adică, l-ai văzut pe Iohannis după întâlnirea cu Trump? La cămașă albă ca în Top Gun. Deci fix același ritm. Eu cred că au zis, oare cine a mers cel mai frumos din România, Păi... Iohannis”, zice Grecu.

Spre final, nici Gâdea nu se mai putea abține și a făcut o glumiță legată de ce-ar căuta un extraterestru în Târgoviște, pentru că locul are lipici doar la piticii KFC. Adică o fi un oraș atât de interesant, încât să merite un drum de juma' de galaxie, se întreabă Gâdea.

Românii au mai mult discernământ pe Facebook, decât la Antena 3

Chiar dacă românii sunt campioni europeni la crezut ştiri false şi fabulaţii de pe site-uri fantomă, uneori au oarecare discernământ atunci când chestia este prea trasă de păr şi extratereştrii prind un interes subit pentru Târgovişte.

Pe internet, oamenii au făcut glume despre nevoile fiziologice ale domnului extraterestru, care nu poate să aibă altă scuză pentru popasul inoportun din cel mai plictisitor oraş al României.

Alţii s-au întrebat de ce îţi pui scară la nava spaţială, dacă tot ai tehnologia necesară unei călătorii intergalactice. Ştii şi tu, umor binevoitor de la vecinu' care se crede inginer şi cu un oarecare talent la reparat OZN-uri.

Nici glumele rasiste nu au lipsit, în principal de la oameni care mor de grijă că extratereştrii riscă să-şi piardă nava la fier vechi. Măcar televiziunile nu încearcă să exploateze fabulaţii pentru nişte discriminare casual.

Captură via Recorder.ro

Ca să te amuzi şi să plângi ceva mai mult în pumni, printre cei peste 120 000 de oameni care au distribuit extratereştrii se numără şi Cătălin Rădulescu. Ştii şi tu, deputatul ăla care voia să bage mitraliera în protestatarii de la Piaţa Victoriei și care acum schimbă justiția în Parlamentul României.